Նախարարության կայքի որոնման համակարգը ԶՊՄԿ-ի հանդեպ կիրառված տուգանքների մասին ընդամենը երկու նյութ է ցույց տալիս: Դրանցից մեկը վերջին խախտումն է, որի դիմաց, ինչպես նշեցինք, հաշվարկվել է ավելի քան 6 մլն դրամի վճար: Իսկ երկրորդը 5 տարվա հնություն ունի: 2012-ի օգոստոսի 20-ին ահազանգ էր ստացվել այն մասին, որ ԶՊՄԿ-ում տեղի է ունեցել մետաղյա խողովակաշարի վթար, ինչի հետևանքով ապարախյուսը հոսել է շրջակա միջավայր՝ թափվելով Գեղի տանող ավտոճանապարհի աջ մասում գտնվող հեղեղատարի մեջ, որոշակի մասը՝ Ողջի գետ, ինչպես նաև շուրջ 100 մ երկարությամբ ասֆալտապատ տարածք: Ողջի գետից կատարված նմուշառման անալիտիկ հետազոտությունների և խողովակատարից արտահոսքի ծավալների հաշվարկի համադրության արդյունքում արձանագրվել էր շուրջ 38 տոննա ապարախյուս, որից 28 տոննան լցվել էր բաց ջրավազան: Վնասի չափը հաշվարկվել էր ընդամենը 294 հազար դրամ: «Ապարախյուսով աղտոտված տարածքն անմիջապես ընկերության կողմից մաքրվել է և լվացվել, իսկ շուրջ 7 խմ կոշտ մնացորդ տեղափոխվել է վթարային ավազան: Նշված աղտոտված տարածքի համար բնապահպանական վնաս չի հաշվարկվել, քանի որ արդյունաբերական և տրանսպորտային նշանակության հողերի աղտոտման դեպքում վնասի հաշվարկ չի նախատեսված»,- հայտնել էր ԲՆ-ն: